ขึ้นแบบกลวง ๆ ?
* “โมนิก้า” รู้สึกว่า ข่าวสารหลายอย่างที่ผ่านเข้าหูซ้าย ทะลุออกหูขวา ในช่วง 1-2 วันที่ผ่านมานี้ จะเป็นเรื่องที่สร้างความหนักใจให้กับคนในแวดวงตลาดเงินและตลาดทุนอย่างรุนแรง (หุ้นจะไปต่อไหมหนอ!!) ส่วนกลุ่มเอสเอ็มอีที่อยู่นอกตลาดหุ้นก็เกิดอาการกระอักกระอ่วนใจจนพูดไม่ออก เพราะเงินบาทแข็งค่าขึ้นอย่างต่อเนื่อง กำลังกลายเป็นอุปสรรคในการทำธุรกิจ และขัดขวางการบริหารเศรษฐกิจภายในประเทศ ส่งผลให้ผู้รู้ทั้งหลายแหล่กุมขมับกันถ้วนหน้านะคะ
7 ต.ค. 2562

เจาะกระดาน : โมนิก้าและทีมงาน
* “โมนิก้า” รู้สึกว่า ข่าวสารหลายอย่างที่ผ่านเข้าหูซ้าย ทะลุออกหูขวา ในช่วง 1-2 วันที่ผ่านมานี้ จะเป็นเรื่องที่สร้างความหนักใจให้กับคนในแวดวงตลาดเงินและตลาดทุนอย่างรุนแรง (หุ้นจะไปต่อไหมหนอ!!) ส่วนกลุ่มเอสเอ็มอีที่อยู่นอกตลาดหุ้นก็เกิดอาการกระอักกระอ่วนใจจนพูดไม่ออก เพราะเงินบาทแข็งค่าขึ้นอย่างต่อเนื่อง กำลังกลายเป็นอุปสรรคในการทำธุรกิจ และขัดขวางการบริหารเศรษฐกิจภายในประเทศ ส่งผลให้ผู้รู้ทั้งหลายแหล่กุมขมับกันถ้วนหน้านะคะ
*เนื่องจากทางออกในการแก้ปัญหามีไม่กี่ทางเลือก แถมแต่ละทางที่เลือกย่อมมีได้มีเสียกับอีกทางเลือกหนึ่งเสมอ “โมนิก้า” จึงไม่ขอแสดงความคิดเห็นต่อกรณีค่าเงินบาท เพราะต้องการปล่อยให้เป็นหน้าที่ของผู้มีอำนาจเบ็ดเสร็จเป็นคนกำหนดทางเลือกด้วยตนเอง และเดี๊ยนก็มีหน้าที่แค่คอยเตือนนักลงทุนรายย่อยอย่าหลงเข้าไปเล่นเกม (หุ้น) ของคนอื่น เพราะทุกย่างก้าวเต็มไปด้วยหลุมพรางที่ถูกขุดไว้รายรอบพะยะค่ะ
*ส่วนบรรยากาศการลงทุนวานนี้อาจสร้างความตื่นเต้นเร้าใจให้กับนักลงทุนรายย่อยก็จริง แต่อย่าลืมว่าปรากฏการณ์ดังกล่าวเกิดจากกระแสข่าวปล่อย ข่าวลวง รวมทั้งเป็นการหยั่งเชิงแรงซื้อไปในตัว “โมนิก้า” ถึงรู้สึกเฉย ๆ ต่อการเหวี่ยงตัวไปมาของดัชนี เพราะเป็นเรื่องที่เคยพูดซ้ำแล้วซ้ำอีก และขอย้ำอีกครั้งว่า “นักลงทุนที่เทขายหุ้นออกไปก่อนหน้านี้ ท้ายสุดก็ต้องกลับเข้ามาซื้อหุ้นอยู่ดี” นะจะบอกให้
*ไหน ๆ จั่วหัวเรื่อง “เกมเสี่ยง” ทั้งที “โมนิก้า” ถือโอกาสนี้พูดถึงการถีบตัวของดัชนีวิ่งขึ้นมาปิดที่ 1,613.71 จุด บวกไป 7.75 จุด ด้วยมูลค่าการซื้อขาย 3.99 หมื่นล้านบาท เหมือนเป็นการส่งสัญญาณให้รู้ว่า แรงซื้อยังกลับเข้ามาไม่เต็มที่ จึงทำให้อาการที่เกิดขึ้นเที่ยวนี้เป็นเพียงการรีบาวด์ช่วงสั้น ๆ และตัวแปรที่จะทำให้ดัชนีเปลี่ยนทิศเป็นขาขึ้นอีกรอบคงขึ้นอยู่กับวันนี้บวกต่อพร้อมด้วยวอลุ่มหนาแน่นขนาดไหนเจ้าค่ะ
*ร้อนแรง แรงร้อน ต้องยกให้หุ้น GPSC พยายามถีบตัวขึ้นเพื่อทำสถิติใหม่ตลอดเวลา จนทำราคาสูงในรอบ 1 ปี 8 เดือนแบบนี้ จึงไม่ต้องถามหาเหตุผลในการไล่ซื้อหุ้นอีกต่อไป เพราะถ้าดูรูปแบบการเคลื่อนตัวของหุ้นจะรู้ว่า “ยังมีมุกเด็ด ๆ ไว้โชว์อีกเยอะ” “โมนิก้า” ถึงพยายามป่าวประกาศเหตุการณ์ที่แปลกประหลาดไปกว่าเดิมเป็นระยะ หลังราคาหุ้นวิ่งขึ้นมาปิดที่ 74 บาท บวกไป 3.50 บาท หรือขึ้นไป 4.95% ด้วยมูลค่าการซื้อขาย 2.31 พันล้านบาทไงล่ะคะ
*เช่นเดียวกับในรายของ GULF พยายามออกมาวาดลวดลายด้วยท่วงท่าที่ร้อนแรงเหมือนกับที่เคยทำไว้เมื่อเดือนก่อน (ตอนนั้นราคาหุ้นพุ่งพรวด ๆ จาก 120 มาอยู่ที่ 160 บาท) “โมนิก้า” จึงอยากให้นักเล่นดูอาการที่หุ้นวิ่งขึ้นมาปิดที่ 158 บาท บวกไป 1 บาท ด้วยมูลค่าการซื้อขาย 1.16 พันล้านบาท มันหมายถึงการขึ้นเที่ยวนี้จะฝ่ายอดเดิมขึ้นไปแบบชิว ๆ เลยใช่ไหม? คงบอกได้แค่ ต้องติดตามดูเป็นพิเศษนะคะ
*ส่วนหุ้นแอบชอบที่ “โมนิก้า” อยากให้นักลงทุนลองพิจารณาเป็นพิเศษต้องยกให้ CPF ยังคงเป็นหุ้นทีเด็ดสำหรับขาลุยเหมือนเดิมไม่เปลี่ยนแปลง แม้ราคาหุ้นจะทะยานขึ้นมาปิดที่ 26.25 บาท บวกไป 0.50 บาท หรือขึ้นไปอีก 1.95% ด้วยมูลค่าการซื้อขาย 902 ล้านบาท แต่ไม่ได้ทำให้เหล่าผู้กล้าจากทั่วสารทิศหวั่นใจแต่อย่างใดแบบนี้ แสดงว่ามีแบ็กหนุนหลังค่อนข้างดี แถมเป็นการขึ้นแรง หลังจากรูดลงมาเรื่อย ๆ หลายวันแบบนี้..วันนี้มีลุ้นไปต่อเจ้าค่ะ
*เช่นเดียวกับในรายของ TASCO ปรับตัวขึ้นแรงด้วยความเชื่อเดิม ๆ และพยายามขึ้นไปสร้างฐานเหนือบริเวณยอดเก่าที่ระดับ 21.70 บาท พร้อมกับโปรยยาหอมที่จะทำให้บริษัททำกำไรนิวไฮในรอบหลายปี ผนวกกับสถานภาพของหุ้นยังมีเรื่องให้ติดตามอีกหลายประเด็น “โมนิก้า” จึงขอแนะนำให้ติดตามหุ้นตัวนี้เป็นพิเศษ หลังวานนี้หุ้นวิ่งขึ้นมาถึงระดับ 21.90 บาท บวกไป 1 บาท หรือขึ้นไป 4.80% ด้วยมูลค่าการซื้อขาย 656 ล้านบาทแล้วน่ะซี
*เหมือนกับในรายของ AOT หลายคนอาจมองว่าเป็นหุ้นที่วิ่งตามข่าว แต่อย่าลืมว่า ทุกครั้งที่มีข่าวออกมาในทำนองเงินสะพัด คนเริ่มจับจ่ายใช้สอยมากขึ้น จนทำให้ธุรกิจการท่องเที่ยวบูมอีกครั้ง หุ้นตัวนี้ไม่เคยทำให้ขาประจำต้องผิดหวังเลยสักครั้ง “โมนิก้า” ถึงอยากให้นักลงทุนทำความเข้าใจพื้นฐานของหุ้นให้ถ่องแท้เสียก่อน เพราะการขึ้นมาปิดที่ 74 บาท บวกไป 0.75 บาท หรือขึ้นไป 1% ด้วยมูลค่าการซื้อขาย 842 ล้านบาท มันไม่ได้ทำให้หุ้นตัวนี้มีความเสี่ยงสูงขึ้นแต่อย่างใด เพราะหุ้นกำลังอยู่ในช่วงยกฐานล่างให้สูงขึ้นนะจ๊ะ